НэщIикIыж махуэшхуэр ягъэлъапIэ
Налшык дэт Мэжджыт Нэхъыщхьэм бадзэуэгъуэм и 5-м НэщIикIыж хьидым теухуа гуфIэгъуэ Iуэхугъуэхэр щызэхэтащ. Къызэхуэсахэм Къэбэрдей-Балъкъэрым и Iэтащхьэ КIуэкIуэ Юрий, Парламентымрэ Правитель ствэмрэ къабгъэдэкIыу ехъуэхъуну абы кърихьэлIат КъБР-м и Правительствэм и УнафэщIым и къуэдзэ Битокъу Владимир, республикэм Граждан жылагъуэ зэгухьэныгъэхэм ядэлэжьэнымрэ лъэпкъ IуэхухэмкIэ и управленэм и уна фэщI КIурашын Анзор, абы и къуэ дзэ Гергоков Джамболэт сымэ.
Республикэм и Муслъымэн дин IуэхущIапIэм и тхьэмадэ, муфтий Дзасэжь Хьэзрэталий УФ-м и Президент Путин Владимир и хъуэхъум къеджа нэужь хьид нэмэзыр къызэхуэсахэм яригъэщIащ. Къэбэрдей-Балъкъэрым исхэр мамырыгъэм, зэныбжьэгъугъэм къыхуезыджэ уаз Дзасэжьым иригъэкIуэкIащ.
Махуэшхуэ нэмэзыр зэфIэкIа нэужь къекIуэлIахэр мэжджытым и пщIантIэм щагъэхьэщIащ. Хабзэ зэрыхъуауэ, ныбжьыщIэхэм Iэмал ягъуэтащ ислъам диным теухуа сабий зэхьэзэхуэм хэтыну. Абы щытекIуахэмрэ къыщыхэжаныкIахэмрэ саугъэтхэр хуагъэфэщащ. Къищы нэмыщIауэ, дин IуэхущIапIэм и лэжьакIуэхэм IэфIыкIэ зэрылъ хъуржын 200 сабийхэм хуагуэшащ
НэщIикIыж хьидым и махуэшхуэр гъэлъэпIэным щыпащащ ХьэтIохъущокъуэм и жыг хадэми. КъБР-м и Мус лъымэн дин IуэхущIапIэмрэ Налшык къалэ администрацэмрэ зэращIылIа зэгурыIуэныгъэм ипкъ иткIэ, махуэ псом и кIыхьагъкIэ республикэм щыпсэухэмрэ и хьэ щIэхэмрэ папщIэ аттракционхэмрэ зоопаркымрэ пщIэншэу лэжьащ. IуэхущIапIэм къыбгъэдэкIыу муфтийм и къуэдзэ Сыжажэ Алим къекIуэлIахэм морожнэ 600 яхуигуэшащ. Дзасэжь Хьэзрэталий Налшык къалэ администрацэм фIыщIэ хуищIащI, цIыхухэм пщIэншэу я нэгу зрагъэужьыну Iэмал зэрыратам папщIэ.
Пщыхьэщхьэм Мэжджыт Нэхъыщхьэм и пщIантIэм зэпеуэхэр щекIуэкIащ, саугъэтхэр щагуэшащ. Муслъымэн махуэшхуэм и щIыхькIэ хьэрэкIытIэхэр драгъэуеящ.
ГуфIэгъуэ зэIущIэхэр ди республикэм и адрей щIыпIэ хэми щекIуэкIащ. Абыхэм цIыху куэд кърихьэлIащ.
ЖЫЛАСЭ Замир.
